b'\n_START_ARTICLE_\nPepsinae\n_START_SECTION_\nUtseende\n_START_PARAGRAPH_\nMiddelsstore til store (ca. 5 \xe2\x80\x93 100 mm), slanke vepser med lange, kraftige bein, gjerne svarte eller r\xc3\xb8dlige. Hodet er noks\xc3\xa5 lite, antennene  lange og tr\xc3\xa5dformede, de holdes gjerne litt opprullet. Kroppen er snau uten synlige h\xc3\xa5r. Vingene er forholdsvis lange og smale, uten p\xc3\xa5fallende vingemerke, men med velutviklet \xc3\xa5renett. De har ofte m\xc3\xb8rke flekker eller tverrb\xc3\xa5nd. Bakkroppen er slank, h\xc3\xb8yere enn bred, festet til forkroppen med en kort "stilk" (petiolus).\n_START_SECTION_\nLevevis\n_START_PARAGRAPH_\nVeivepsene er ogs\xc3\xa5 kjent som edderkoppjegere. Hunnen graver gjerne en tunnel i bakken eller lager et lite bol av gj\xc3\xb8rme. S\xc3\xa5 g\xc3\xa5r hun p\xc3\xa5 jakt etter en edderkopp, gjerne en litt stor art. Hun sniker seg inn p\xc3\xa5 edderkoppen, og kan ogs\xc3\xa5 bruke antennene til \xc3\xa5 roe den ned f\xc3\xb8r hun angriper og gir byttet et lynraskt stikk i den tynnhudete partiet der beina er festet til kroppen. Giften fra stikket lammer edderkoppen, men dreper den ikke. I varmt klima er det avgj\xc3\xb8rende at edderkoppen fortsatt er i live \xe2\x80\x93 en d\xc3\xb8d edderkopp ville r\xc3\xa5tne f\xc3\xb8r vepselarven hadde f\xc3\xa5tt fullf\xc3\xb8rt utviklingen. Hunnen sleper den lammede edderkoppen med seg til bolet, drar den nedi og legger et egg p\xc3\xa5 den. Deretter forsegler hun bolet og drar sin vei. Larven spiser den fortsatt levende edderkoppen gradvis opp, men dreper den gjerne ikke f\xc3\xb8r den selv er utvokst._NEWLINE_De voksne vepsene bes\xc3\xb8ker blomster og noen er viktige pollinatorer.'